
Tisztelt Képviselő-testület!
A Magyar Falu Program keretében 2026. januárban került meghirdetésre az idei évre vonatkozóan az „Önkormányzati tulajdonú ingatlanok fejlesztése, önkormányzati feladatellátáshoz kapcsolódó beszerzések” című, MFP/ÖTIFB/2026 számú, valamint a „Települési közlekedési és vízelvezetési infrastruktúra fejlesztése” című, MFP/TKVI/2026 pályázati felhívás.
1. „Önkormányzati tulajdonú ingatlanok fejlesztése, önkormányzati feladatellátáshoz kapcsolódó beszerzések” // MFP/ÖTIFB/2026
A pályázat keretében – önerő biztosítása nélkül, támogatási előleg igénybevételével – lehetőség van az alábbi célok megvalósítására:
1. Óvoda, bölcsőde épületének felújítása, korszerűsítése, óvodai, bölcsődei férőhelybővítés (MFP/ÖTIFB/2026/OBFKF) ( TOP_PLUSZ miatt nem támogatható

2. Önkormányzati tulajdonban lévő ingatlanok fejlesztése (MFP/ÖTIFB/2026/ÖTIK) 

3. Temetők kisléptékű infrastrukturális fejlesztése (MFP/ÖTIFB/2026/TKIF) 

4. Eszközbeszerzés (MFP/ÖTIFB/2026/EKB) 

5. Óvodai, bölcsődei játszóudvar, közterületi játszóterek fejlesztése (MFP/ÖTIFB/2026/OJKJF) ( TOP_PLUSZ miatt nem támogatható az óvodai rész
6. Kommunális eszközök beszerzése (MFP/ÖTIFB/2026/KOEB) 

7. Tanya- és falugondnoki szolgálat, valamint mezei őrszolgálat biztosításához személygépkocsi beszerzése (MFP/ÖTIFB/2026/TFMÖSZ) ( meglévő falubusz miatt nem támogatható.

A tavalyi pályázat része a közterületi játszóeszköz telepítése volt, de támogatást nem kaptunk rá. 
A felhívás a korábbiak szerint jelenleg is úgy határozza meg a benyújtandó dokumentációt, hogy az építési jellegű tételeknél (1., 2., 3., 5.) szakági tervezői jogosultsággal rendelkező szakember által készített dokumentáció szükséges, ez pedig az igényelhető kis támogatási összeg mellett nagyon jelentős költséget okoz, így idei évben egy eszközbeszerzési csomagot javasolunk pályázat keretében elnyerhető támogatáson megvásárolni. (Ehhez elegendő 1 db alátámasztó árajánlat, így az előkészítésnek valós költsége nem merül fel.)

A felhívás szerint az MFP/ÖTIFB/2026/EKB részterület esetén támogatás igényelhető a helyi közügyekhez, helyben biztosítandó közfeladatokhoz, valamint egyéb önkormányzati feladatellátáshoz kapcsolódó új eszközök beszerzésére, különösen bútorokra, infokommunikációs eszközökre, kulturális, közművelődési munkához kapcsolódó eszközökre, egészségügyi eszközökre, egyéb eszközökre.

Az iskolai étkeztetésben jelenleg elavult, lassan leselejtezendő bútorokat (asztalok, székek, polcok, szekrények) használunk, így a projekt egyik része ennek a megújítását célozza: megfelelő minőségű és méretű, a helyiségekhez mérten megfelelő bútorokat kívánunk beszerezni.

A projekt másik részeként a hivatal belső bútorzatának részleges felújítása a cél: irattárolásra alkalmas szekrényeket, irodai bútorokat kívánunk pályázati forrásból vásárolni.

A pontos műszaki tartalom meghatározása és a pályázati árajánlat bekérése folyamatban van, de előzetes piackutatás alapján 3-4 millió Ft körüli költségvetéssel ezen tevékenység megvalósítható.

A pályázat pénzügyi feltételei:

- igényelhető támogatás mértéke: 100% 

- igényelhető támogatás összege: maximum 8 000 000 Ft

A hatályos felhívás szerint 2026. január 15 – 2026. február 16. között van lehetőség pályázatot benyújtani.
2. „Települési közlekedési és vízelvezetési infrastruktúra fejlesztése” // MFP_TKVI/2026
Idei évben új céllal egészült ki a korábbi „útfelújítás, járdafelújítás” tematikájú pályázat, így vízelvezető rendszerek felújítása is támogatható.

Ezzel összefüggésben viszont kiemeli a felhívás, hogy kizárólag a magasabb műszaki minőséget eredményező projekt támogatható, így például az áteresz tisztítása, árok jó karba helyezése (kotrás) nem minősül felújításnak, korszerűsítésnek, mivel az településüzemeltetési feladatnak minősül. (Ezzel összhangban továbbra sem támogatható önmagában például az utak kátyúzása, mely szintén településüzemeltetési feladat.) Vízrendezési projekthez (az előzőekben szereplő nem támogatható tevékenységeken túl) vízjogi létesítési engedély szükséges, ennek költség- és időigénye nem összemérhető az igényelhető támogatással.
Ennek okán olyan célt határoztunk meg előzetesen, mely illeszkedik a pályázathoz, nem igényel engedélyezést, és a település szempontjából kiemelt jelentősége van: az előzetes tájékoztatás szerint 5 millió Ft projektmérethez a Cuha utca Alkotmány utca felőli szakaszának burkolatfelújítása illeszkedik, ez a lakosság jelentős részének közlekedését tudja segíteni, hozzájárul az óvoda megközelíthetőségének javításához. Jelenleg megkezdődött a tervek készítése, árajánlatok bekérése, hogy a benyújtási határidőig ez elkészüljön. Amennyiben a költségvetés engedi, úgy a Hóvirág utcáig (~130-140 m) valósítanánk meg a felújítást, de az árajánlatok ismeretében lehet, hogy csak az első, legkritikusabb szakasz kerülhet sorra. (Később, támogatás elnyerése esetén, a kivitelező kiválasztása során vizsgálhatjuk, hogy saját forrásból kibővítjük-e.)
A pályázat pénzügyi feltételei:

- igényelhető támogatás mértéke: 100% 

- igényelhető támogatás összege: maximum 60 000 000 Ft

A hatályos felhívás szerint 2026. január 15 – 2026. február 16. között van lehetőség pályázatot benyújtani.
Kérem a képviselő-testületet az előterjesztés megtárgyalására és a döntések meghozatalára. 
Borzavár, 2026. január 29.
	
	Skobrák Viktória

	
	polgármester


Határozati javaslatok
I. 
Borzavár Községi Önkormányzat Képviselő-testületének
…/2026.(…) határozata
pályázat benyújtása tárgyában

1./ 
Borzavár Községi Önkormányzat pályázatot nyújt be a Magyar Falu Program keretében meghirdetett, MFP/ÖTIFB/2026 számú, „Önkormányzati tulajdonú ingatlanok fejlesztése, önkormányzati feladatellátáshoz kapcsolódó beszerzések” című pályázati felhívásra. 
	A fejlesztés megnevezése:
	Önkormányzati közfeladatokhoz kapcsolódó eszközök beszerzése

	Projekt megvalósítás helyszíne:
	8428 Borzavár, Fő út 43. Hrsz: 463/2
8428 Borzavár, Alkotmány utca 1/A. Hrsz: 2/2


2./ A Képviselő-testület felhatalmazza a polgármestert a pályázat benyújtására.

Felelős: 
Skobrák Viktória polgármester

Határidő: 
1./ pont esetében: azonnal



2./ pont esetében: 2026. február 16.
II. 

Borzavár Községi Önkormányzat Képviselő-testületének
…/2026.(...) határozata
pályázat benyújtása tárgyában

1./ 
Borzavár Községi Önkormányzat pályázatot nyújt be a Magyar Falu Program keretében meghirdetett, MFP/TKVI/2026 számú, „Települési közlekedési és vízelvezetési infrastruktúra fejlesztése” című pályázati felhívásra. 
	A fejlesztés megnevezése:
	Borzavár, Cuha utca burkolatfelújítása – I. ütem

	Projekt megvalósítás helyszíne:
	8428 Borzavár, Cuha utca Hrsz: 353


2./ A Képviselő-testület felhatalmazza a polgármestert a pályázat benyújtására.

Felelős: 
Skobrák Viktória polgármester

Határidő: 
1./ pont esetében: azonnal



2./ pont esetében: 2026. február 16.
